Berei jou kind voor vir sy hospitaalbesoek - Jou Gesin | Solidariteit WêreldJou Gesin | Solidariteit Wêreld
Tuis › Artikels › Berei jou kind voor vir sy hospitaalbesoek
Berei jou kind voor vir sy hospitaalbesoek
Jou kind moet hospitaal toe en hy voel angsbevange oor wat met hom gaan gebeur, oor die onbekende omgewing, dat aan hom gesny gaan word en dat jy as ouer hom dalk daar sal vergeet.
Deur jou kind voor te berei verminder jy sy angs en vrees en bevorder sy samewerking. Dit help jou ook om voor te berei vir die gebeurtenis en vir die nasorg wat benodig sal word. Hou jou eie gevoelens in toom en verwerk jou eie vrees voordat jy met jou kind praat; as jy dit kan hanteer, sal jou kind dit ook kan hanteer. Wees eerlik, vertel jou kind wat met hom verkeerd is en hoekom hy behandeling moet ontvang. Moenie sê dit sal nie seer wees as dit sal wees nie byvoorbeeld ʼn inspuiting.
Beplan vooruit; praat met die pediater en verpleegpersoneel en wees ingelig oor die prosedure. Lig verpleegpersoneel in oor spesifieke woorde wat jou kind gebruik as hy byvoorbeeld die toilet wil gebruik. Wees bewus van en voorbereid op die nasorg en moontlike opvolgbesoeke en lig jou kind in daaroor.
Verseker jou kind jy sal daar wees, dat jy hom kan sien ná die prosedure en met besoektyd en dat jy hom nie in die hospitaal sal vergeet nie. Luister na wat jou kind vra en wees eerlik. Beantwoord een vraag op ʼn keer. As jy nie die antwoord ken nie, sê so en sê jy sal die dokter vra as jy hom weer sien. Vertel hom wat hy sal sien, voel en ruik, maar moet byvoorbeeld nie vertel hoe sy mangels verwyder sal word nie, want hy sal dit nie sien nie. Sê dat die operasie seer sal wees maar die medikasie sal dit beter maak.
Besoek die hospitaal en, indien moontlik, besoek die saal waar jou kind sal lê sodat hy vertroud kan raak met sy nuwe omgewing. Neem lekkers vir die ander pasiënte en laat jou kind met hulle kommunikeer. Indien dit nie moontlik is om ʼn hospitaal of saal te besoek nie, sê vir jou kind hy sal ʼn saal deel met ander kinders van sy ouderdom en dit sal anders lyk as sy kamer by die huis.
Speel dokter-verpleegster en verpleeg ʼn pop. Lees stories oor die hospitaal, al gaan jou kind nie hospitaal toe nie – dit sal wel eendag gebeur. Gebruik mediese terminologie wat hy dalk gaan teëkom, soos stetoskoop, bloeddrukmasjien en verduidelik wat die doel van die instrumente is. Praat oor higiëne in die teater, en verduidelik hoekom verpleegpersoneel maskers en gesteriliseerde oorjasse dra.
Neem jou kind se troetelkombersie of ʼn sagte speelding saam. Help sy stres verlig deur vir hom ʼn stresbal te gee om te druk of ʼn botteltjie seepwater om mee seepbelle te blaas.
As jou kind bang is en nie wil gaan nie, vertel hom hoekom hy moet gaan; verduidelik hoekom die prosedure belangrik is. Fokus op die positiewe uitkomste en hoekom dinge beter sal wees ná die prosedure, byvooreeld hy sal makliker kan asem haal en lekkerder kan speel.
Wees daar vir jou kind; laat hom belangrik en spesiaal voel, sodoende bou jy ʼn lewenslange vertrouensverhouding met jou kind.